钦定古今图书集成/理学汇编/学行典/第021卷 > 皇极经世心易发微二 > 《四植说》
## 钦定古今图书集成/理学汇编/学行典/第021卷 > 皇极经世心易发微二 > 《四植说》

“四植”者，年月日时也。凡观卦象，专论四植，卦有四植，
其应速；卦无四植，其应迟。年临天贵，归还禄马喜神，
而乘旺相坐于用上，生体比和者，三公之贵也。月临
天贵，归还禄马喜神，而乘旺相，坐于用上，生扶者，九
卿之贵也。日临者，上大夫之职也。时临者，郎官庶职
也。上官占得，必升官进禄之兆。士君子占得，必面君
仕进，或科甲之喜也。常人占得，亦主进喜生财。如年
月生合日时冲刑，一凶一吉。如贵喜临多而禄临少
者，升迁出使。贵禄多而马临少者，迁官于朝。日带贵
禄合而不动者，升迁本省。月扶官贵，带禄马而乘旺
者，荣选别署。逢六虚不用，有名无实。观占之际，须详
三要，则动静吉凶，万无一失。太岁者，万煞之主君象
也。故年为天子，以年干取贵，魁禄以年支取天喜马
如有天贵临用，而无冲刑克陷空亡不用者，大则陞
官进禄，小则面君见贵。如岁神扶体，合用生用而得
位者，上上之吉也。如临年月二禄，或加年月二贵，或
加年禄月贵者，有权之兆，不次迁除矣。仕宦得之，当
任科道之大权。

月建者，月令之神，百煞之主也。故月为三公九卿，禄
贵，岁生而临阳位者，为大吉之兆也。以月干取贵禄，
以月支取马喜亡劫刃煞，如得贵禄马喜而不空亡，
又无冲刑克害者，必陞本署之职。如年上禄马，或又
同月上吉神加动并于月者，必迁别署重任，或出镇
外方。如有亡刃者，必加重权。如带退神降职署用，得大贵提荐，或进财加喜，如带凶神冲刑克制体爻者，
非官灾口舌，即病卧呻吟。如逢生合而值空亡者，有
名无实，一喜一忧也。

日辰者，司一日之事，摄十二辰之宰也。故为大夫郎
官，以日干支取之。如日家贵禄吉，星辰乘旺，而与数
合者，上大夫也。日家用爻旺相，临月贵禄马，而月令
生者，中大夫也。日家用爻休囚，而临日贵禄马天喜
者，郎官也。如虽休囚，而年月天贵禄马并临者，晚年
进禄也。如临空亡刑冲，虽有贵喜，亦无用也。

时辰者，总八刻之辰也，故时临天贵禄马为杂职，即
士君子亦以杂法论之，喜相生相合，怕刑冲克害也。